**ΔΙΑΛΟΓΟΣ**

|  |
| --- |
| Διάλογος σημαίνει συζήτηση, συνομιλία μεταξύ δυο ή περισσότερων ατόμων, στην οποία καθένα απ' αυτά εκθέτει τις γνώμες του πάνω σε κάποιο θέμα Ο ουσιαστικός και γόνιμος διάλογος πραγματοποιείται υπό συγκεκριμένες προϋποθέσεις και δεν αναλώνεται σε μια επιφανειακή ανταλλαγή αδιάφορων πληροφοριών· επιδιώκει την εύρεση της αλήθειας, που προκύπτει μέσα από την πλήρη διερεύνηση των αντικρουόμενων απόψεων. |

**ΟΙ ΒΑΣΙΚΕΣ ΜΟΡΦΕΣ ΤΟΥ ΔΙΑΛΟΓΟΥ**

•Εσωτερικός, •Διαπροσωπικός, •Κοινωνικός, •Πολιτικός, •Επιστημονικός, •Διακρατικός - διεθνής

**ΠΡΟΫΠΟΘΕΣΕΙΣ ΓΙΑ ΤΗΝ ΕΠΙΤΥΧΙΑ ΤΟΥ ΔΙΑΛΟΓΟΥ**

**Αυτοκυριαρχία, υπομονή, ευγένεια, καλοπροαίρετη διάθεση**

**Επαρκής, έγκυρη γνώση του θέματος**

**Αποδέσμευση από προκαταλήψεις, δογματισμούς, φανατισμό**

**Δημοκρατικό κλίμα**

**αποδοχή ότι η αλήθεια είναι πολύπλευρη, σεβασμός στις απόψεις του συνομιλητή, διαλλακτικότητα**

**Ακρίβεια, σαφήνεια στη διατύπωση**

**Ειλικρίνεια, εντιμότητα**

**Η ΣΗΜΑΣΙΑ ΤΟΥ ΕΠΟΙΚΟΔΟΜΗΤΙΚΟΥ ΔΙΑΛΟΓΟΥ**

**■ Για το άτομο**

|  |
| --- |
| * Ο διάλογος βοηθά το άτομο να αποκτήσει αυτογνωσία. Με το γόνιμο διάλογο αντιμετωπίζει τα προβλήματα που το απασχολούν, αναλαμβάνει πρωτοβουλίες και γίνεται πιο δημιουργικό και υπεύθυνο.
* Συμβάλλει στην πνευματική άσκηση του και οξύνει τη νόηση και την κριτική σκέψη του.
* Ο διάλογος επιτρέπει στο άτομο να υιοθετήσει μια πιο διαλλακτική στάση, καθώς ερχόμενο σ’ επαφή με διαφορετικές από τις δικές του απόψεις, κατανοεί πως για τα περισσότερα ζητήματα υπάρχουν συχνά ποικίλοι τρόποι προσέγγισής τους.
* Διευρύνει τους πνευματικούς του ορίζοντες, αφού η γόνιμη ανταλλαγή απόψεων ενεργοποιεί τα ενδιαφέροντα του και εμπλουτίζει τις γνώσεις του.
* Η επικοινωνία και η τεκμηριωμένη στήριξη της προσωπικής θέσης συμβάλλουν στη γλωσσική καλλιέργεια του και στην ικανότητά του να διατυπώνει με ακρίβεια τις απόψειις του.
* Απαλλάσσεται από την εσωστρέφεια, προάγεται η κοινωνικότητα του και καλλιεργούνται αρετές, όπως η συνεργασία, η ανεκτικότητα, η ευ­πρέπεια, ο σεβασμός προς τους άλλους ανθρώπους και το δημοκρατικό ήθος.
 |

* **Για την κοινωνία**

|  |
| --- |
| * Ενισχύει το δημοκρατικό πολίτευμα καθώς ευνοεί την ελεύθερη έκφραση όλων των απόψεων και διασφαλίζει το δικαίωμα στη διαφωνία, αποτρέπει τη βίαιη επιβολή της εξουσίας στον λαό.
* Εμπεδώνεται η κοινωνική ομαλότητα και ειρήνη, αφού αποφεύγονται ακραία φαινόμενα βίας και φανατισμού που απειλούν τη συνοχή της κοινωνίας.
* Επιτυγχάνεται η κοινωνική πρόοδος, καθώς ο διάλογος διαμορφώ­νει άτομα με κοινωνική συνείδηση και καλλιεργεί το πνεύμα συνερ­γασίας μεταξύ των πολιτών.
* Ενισχύονται πρωταρχικοί για την κοινωνική συνοχή φορείς, όπως η οικογένεια και το σχολείο. Στο πλαίσιο της οικογένειας γεφυρώνονται οι διαφορές των μελών της, ενώ στο σχολείο καθίσταται πιο αποδο­τική η διδασκαλία.
* Προάγεται η επιστημονική και πολιτιστική πρόοδος με την ελεύθερη ανταλλαγή γόνιμων απόψεων και την κριτική λειτουργία του πνεύματος ενώ ταυτόχρονα καλλιεργεί τον κοινωνικό προβληματισμό γύρω από τις εξελίξεις που συντελούνται.
* Σε διακρατικό επίπεδο προωθείται η παγκόσμια ειρήνη, διευκολύνε­ται η επαφή και η επικοινωνία των λαών σε όλους τους τομείς, με αποτέλεσμα να υποχωρούν στερεότυπες και ρατσιστικές αντιλήψεις και να επιλύονται διεθνή προβλήματα.
 |

**ΑΙΤΙΕΣ ΤΗΣ ΕΛΛΕΙΨΗΣ ΓΟΝΙΜΟΥ ΔΙΑΛΟΓΟΥ**

* Η απουσία κουλτούρας διαλόγου μέσα στην οικογένεια εξαιτίας της χαλάρωσης των σχέσεων και των έντονων ρυθμών ζωής, καθώς και μέσα στο σχολείο, που αντί να ενθαρρύνει τη διαλογική προσέγγιση της γνώσης, βασίζεται στον μονόλογο του εκ­παιδευτικού και ευνοεί την άκριτη πρόσληψη των μεταδιδόμενων πληροφοριών.
* Η τηλεοπτική και διαδικτυακή υποβάθμιση του διαλόγου σε παιχνίδι εντυπώ­σεων, αντιπαράθεση μεταξύ κωφών και φανατική πολεμική σε **βάρος της** αντίπαλης **άποψης.**
* Ο εκφυλισμός του δημόσιου διαλόγου που ασκείται ανάμεσα στην επίσημη πολι­τεία και στους κοινωνικούς φορείς, εξαιτίας της προσχηματικής επίκλησης και χρήσης του για την επιβολή προειλημμένων αποφάσεων.

**ΕΠΙΠΤΩΣΕΙΣ ΤΗΣ ΕΛΛΕΙΨΗΣ ΔΙΑΛΟΓΟΥ**

* Η κριτική ικανότητα αποδυναμώνεται, διαιωνίζονται οι πλάνες και βρίσκουν πρό­σφορο έδαφος οι κάθε λογής δογματισμοί.
* Οι σχέσεις μεταξύ ατόμων και κοινωνικών ομάδων χαλαρώνουν, οι διαφορές και τα προβλήματα επιδεινώνονται, προκαλούνται αντιπαραθέσειςπου σε ορισμένες περιπτώσεις εξωθούνται στα άκρα.
* Υπονομεύεται η λειτουργία του δημοκρατικού πολιτεύματος, ακυρώνεται η αρχή **της** ανεκτικότητας και **της** πολυφωνία, η επιβολή **της** εξουσίας υλοποιείται με βίαια μέσα και αναπτύσσονται μορφές πολιτικού αυταρχισμού.
* Οι διακρατικές σχέσεις ορίζονται με βάση την απειλή ή τη χρήση βίας, οι διεθνείς οργανισμοί παραμερίζονται και οι κανόνες του διεθνούς δικαίου καταπατώνται.

**ΣΤΗΝ ΑΝΑΠΤΥΞΗ ΤΟΥ ΔΙΑΛΟΓΟΥ ΜΠΟΡΕΙ ΝΑ ΣΥΜΒΑΛΕΙ**

* ****η αξιοποίησή του στο πλαίσιο της οικογένειας ως αποκλειστικού μέσου για τη σύσφιξη των σχέσεων και την αντιμετώπιση των προβλημάτων
* η ανάδειξή του σε κύριο μέσο της διδακτικής πράξης, της επαφής των εκπαιδευτι­κών με τους μαθητές και της διευθέτησης όλων των υποθέσεων της σχολικής κοινότητας
* η εκτεταμένη διεξαγωγή του στο πλαίσιο των Μέσων Μαζικής Ενημέρωσης, με τρόπο που να τηρούνται οι απαιτούμενοι κανόνες και όχι με όρους θεάματος και εύκολου εντυπωσιασμού.
* η ποιοτική βελτίωση και η περαιτέρω θεσμική αξιοποίησή του από τη δημοκρατική πολιτεία για την ανάπτυξη της επικοινωνίας ανάμεσα στους φορείς της εξουσίας, τα πολιτικά κόμματα και τον λαό.